《为胡家节孝妇萧氏》
明代·谢良任

我来偶问俗，得闻胡家妇。夫子两无依，弱草摇零露。

伊家四壁贫，安能恃亲故。时妇且茂年，膏沐岂难去。

而乃一醮心，凌厉岁寒树。殷勤事舅姑，孤苦不自顾。

终宵营绣刺，穷年理丝素。藉此供甘毳，仍馀送终具。

为妇分已毕，年光忽衰莫。节与孝两完，闾里共钦慕。

堪以式颓风，女流有贞度。须凭太史笔，大书揭衢路。

作者简介：谢良任，字龙乔。番禺人。明世宗嘉靖二十八年（一五四九）举人，官永定知县。事见清道光《广东通志》卷七四。